Title: พระราชกฤษฎีกากำหนดให้ผลิตภัณฑ์อุตสาหกรรมกระทะไฟฟ้าต้องเป็นไปตามมาตรฐาน พ.ศ. 2548

พระราชกฤษฎีกา
กำหนดให้ผลิตภัณฑ์อุตสาหกรรม
กระทะไฟฟ้าต้องเป็นไปตามมาตรฐาน
พ.ศ. ๒๕๔๘

ภูมิพลอดุลยเดช ป.ร.
ให้ไว้ ณ วันที่
๑๑ พฤศจิกายน พ.ศ. ๒๕๔๘
เป็นปีที่ ๖๐ ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดให้ผลิตภัณฑ์อุตสาหกรรมกระทะไฟฟ้าต้องเป็นไปตามมาตรฐาน
และได้ดำเนินการตามความในมาตรา ๑๘ แห่งพระราชบัญญัติมาตรฐานผลิตภัณฑ์อุตสาหกรรม พ.ศ.
๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่ ๖) พ.ศ.
๒๕๔๘ แล้ว

อาศัยอำนาจตามความในมาตรา
๒๒๑ ของรัฐธรรมนูญแห่งราชอาณาจักรไทย และมาตรา ๑๗
แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย  จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้
ดังต่อไปนี้

มาตรา
๑  พระราชกฤษฎีกานี้เรียกว่า พระราชกฤษฎีกากำหนดให้ผลิตภัณฑ์อุตสาหกรรมกระทะไฟฟ้าต้องเป็นไปตามมาตรฐาน
พ.ศ. ๒๕๔๘

มาตรา
๒[๑] 
พระราชกฤษฎีกานี้ให้ใช้บังคับเมื่อพ้นกำหนดหนึ่งร้อยห้าสิบวันนับแต่วันประกาศในราชกิจจานุเบกษาเป็นต้นไป

มาตรา
๓  ผลิตภัณฑ์อุตสาหกรรมกระทะไฟฟ้าต้องเป็นไปตามมาตรฐานเลขที่
มอก.๑๕๐๙๒๕๔๗ ตามประกาศกระทรวงอุตสาหกรรม ฉบับที่ ๓๓๐๙ (พ.ศ. ๒๕๔๗) ออกตามความในพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ เรื่อง ยกเลิกมาตรฐานผลิตภัณฑ์อุตสาหกรรมกระทะไฟฟ้าทอดแบบลึก กระทะไฟฟ้าทอดแบบตื้น
และที่คล้ายกัน เฉพาะด้านความปลอดภัย และกำหนดมาตรฐานผลิตภัณฑ์อุตสาหกรรมกระทะไฟฟ้า
เฉพาะด้านความปลอดภัย ลงวันที่ ๑๗ ธันวาคม พ.ศ. ๒๕๔๗

มาตรา ๔  ให้รัฐมนตรีว่าการกระทรวงอุตสาหกรรมรักษาการตามพระราชกฤษฎีกานี้

ผู้รับสนองพระบรมราชโองการ
พันตำรวจโท
ทักษิณ  ชินวัตร
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ เนื่องจากในปัจจุบันมีการใช้ผลิตภัณฑ์อุตสาหกรรมกระทะไฟฟ้าในชีวิตประจำวันเป็นจำนวนมาก
จำเป็นต้องควบคุมคุณภาพผลิตภัณฑ์อุตสาหกรรมดังกล่าวเพื่อป้องกันความเสียหายอันอาจจะเกิดแก่เศรษฐกิจของประเทศ
และเพื่อให้ประชาชนได้ใช้สินค้าที่มีคุณภาพและปลอดภัย  ในการนี้ ได้มีประกาศกระทรวงอุตสาหกรรม ฉบับที่
๓๓๐๙ (พ.ศ. ๒๕๔๗) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ เรื่อง
ยกเลิกมาตรฐานผลิตภัณฑ์อุตสาหกรรมกระทะไฟฟ้าทอดแบบลึก กระทะไฟฟ้าทอดแบบตื้น และที่คล้ายกันเฉพาะด้านความปลอดภัย
และกำหนดมาตรฐานผลิตภัณฑ์อุตสาหกรรมกระทะไฟฟ้า เฉพาะด้านความปลอดภัย ลงวันที่ ๑๗ ธันวาคม
พ.ศ. ๒๕๔๗ และได้มีการดำเนินการรับฟังความคิดเห็นของตัวแทนของกลุ่มผู้มีส่วนได้เสียหรือผู้มีประโยชน์เกี่ยวข้องครบถ้วนตามความในมาตรา
๑๘ แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม
(ฉบับที่ ๖) พ.ศ. ๒๕๔๘ แล้ว สมควรกำหนดให้ผลิตภัณฑ์อุตสาหกรรมกระทะไฟฟ้าต้องเป็นไปตามมาตรฐาน
 จึงจำเป็นต้องตราพระราชกฤษฎีกานี้

พชร/ผู้จัดทำ
๑ ธันวาคม ๒๕๔๘

ศรินรัตน์/ปรับปรุง
๒๓ กรกฎาคม ๒๕๖๓

ภิรมย์พร/ตรวจ
๓๐ กรกฎาคม ๒๕๖๓

[๑] ราชกิจจานุเบกษา
เล่ม ๑๒๒/ตอนที่ ๑๑๑ ก/หน้า ๒๔/๒๘ พฤศจิกายน ๒๕๔๘